ai4bharat/Pralekha huggingface dataset:
எரிசக்தி அமைச்சகம்
புதுப்பிக்கத்தக்க எரிசக்தி சம்பந்தமான என்.டி.பி.சி நிறுவனத்தின் சொத்துக்கள், என்.ஜி.இ.எல் நிறுவனத்திற்கு மாற்றம்
மத்திய அரசின் தேசிய பணமாக்கல் ஆதார வழிமுறைகளின் கீழ் தனது புதுப்பிக்கத்தக்க எரிசக்தி செயல்பாடுகளை தேசிய அனல்மின் கழகமான என்.டி.பி.சி பசுமை எரிசக்தி நிறுவனத்தின்  கீழ் கொண்டு வருவது சம்பந்தமான பரிவர்த்தனைகளை பிப்ரவரி 28, 2023 அன்று தேசிய அனல்மின் கழகம்  முழுமையாக நிறைவேற்றியது. இதன் மூலம் கடந்த ஏப்ரல் 7, 2022 அன்று உருவாக்கப்பட்ட துணை நிறுவனமான என்.ஜி.இ.எல் வசம் என்.டி.பி.சி நிறுவனத்தின் புதுப்பிக்கத்தக்க எரிசக்தி சம்பந்தமான சொத்துக்களும் உடமைகளும் பரிமாற்றம் செய்யப்பட்டன.
வர்த்தகப் பரிமாற்ற ஒப்பந்தம் வாயிலாக 15 சொத்துக்களும், பங்கு விற்பனை ஒப்பந்தம் வாயிலாக என்.டி.பி.சி நிறுவனத்தின் துணை நிறுவனமான என்.டி.பி.சி புதுப்பிக்கத்தக்க எரிசக்தி நிறுவனமான என் ஆர் இ எல்-ன் 100% பங்குகளும் பரிமாற்றம் செய்யப்பட்டுள்ளன.
நிதியாண்டு 32க்குள் 60 ஜிகாவாட் புதுப்பிக்கத்தக்க எரிசக்தித் திறனை உருவாக்கும் இலக்கை அடைய அதில் கூடுதல் கவனம் செலுத்துவதற்காக குழுமத்தின் பெரு நிறுவன வர்த்தகத் திட்டத்தின் ஒரு பகுதியாக இந்த செயல்பாடு அமல்படுத்தப்பட்டுள்ளது.
பிரதமர் அலுவலகம்
மருந்து தயாரிப்புத் துறையில் புதிய கண்டுபிடிப்புகளுக்கான முதலாவது உலக உச்சிமாநாட்டை பிரதமர் நவம்பர் 18 ஆம் தேதி தொடங்கி வைக்கிறார்
பிரதமர் திரு நரேந்திர மோடி மருந்து தயாரிப்புத் துறையில் புதிய கண்டுபிடிப்புகளுக்கான முதலாவது உலக உச்சிமாநாட்டை நவம்பர் 18 ஆம் தேதி மாலை 4 மணிக்கு காணொலி மூலம் தொடங்கி வைக்கிறார்.
இந்தியாவில் மருந்து தயாரிப்பு தொழிலில் புதிய கண்டுபிடிப்புகளுக்கான சூழலை உருவாக்குவதற்கு, உத்திப் பூர்வமான முன்னுரிமைகள் குறித்து விவாதிக்க, இந்தியா மற்றும் சர்வதேச அளவிலான அரசு, தொழில்துறை, கல்வித்துறை, முதலீட்டாளர்கள் மற்றும் ஆராய்ச்சியாளர்கள் போன்ற சம்பந்தப்பட்ட முக்கியமானவர்களை ஒருங்கிணைப்பதே இந்த தனித்துவமான முன்முயற்சியின் நோக்கமாகும். பெரிய வளர்ச்சிக்கு வாய்ப்புள்ள இந்திய மருந்து தொழிலில் உள்ள வாய்ப்புகளையும் இது பிரதிபலிக்கும்.
இந்த இரண்டு நாள் உச்சிமாநாட்டில் 12 அமர்வுகள் நடைபெறும். 40-க்கும் மேற்பட்ட தேசிய மற்றும் சர்வதேச பேச்சாளர்கள், சுற்றுச்சூழலை ஒழுங்குப்படுத்துதல், புதிய கண்டுபிடிப்புகளுக்கான நிதி அளித்தல், தொழில்-கல்வி கூட்டுறவு, புதுமையான உள்கட்டமைப்பு உள்ளிட்ட பல்வேறு பொருட்கள் குறித்து விரிவாக உரையாற்றுவார்கள்.
உள்நாட்டு மற்றும் உலக மருந்து தயாரிப்பு தொழில் நிறுவனங்களின் பிரதிநிதிகள், அதிகாரிகள், முதலீட்டாளர்கள், மஸ்ஸாசூசெட்ஸ் தொழில்நுட்ப நிறுவனம், ஜான் ஹாப்கின்ஸ் நிறுவனம், ஐஐஎம் அகமதாபாத் மற்றும் பிரபல நிறுவனங்களைச் சேர்ந்த ஆராய்ச்சியாளர்கள் இதில் பங்கேற்பார்கள்.
இந்த நிகழ்ச்சியில் மத்திய அமைச்சர் டாக்டர் மன்சுக் மாண்டவியாவும் கலந்து கொள்வார்.
ரெயில்வே அமைச்சகம்
நல்லாட்சி நாளன்று, மராத்வாடா ரயில் பெட்டித் தொழிற்சாலையில் முதல் பெட்டியை ரயில்வே தயாரித்தது
கொரோனா காரணமாக ஏற்பட்ட அனைத்துத் தடைகளையும் தாண்டி, நல்லாட்சி நாளன்று , மராத்வாடா ரயில் பெட்டித் தொழிற்சாலையில் முதல் பெட்டிக்கான கூட்டை இந்திய ரயில்வேயின் கீழ் இயங்கும் பொதுத்துறை நிறுவனமான ரயில் விகாஸ் நிகாம் லிமிடெட் தயாரித்தது.
இரண்டு வருடங்களுக்கு முன்பு தான் இந்தத் தொழிற்சாலை தொடங்கப்பட்டது என்பது குறிப்பிடத்தக்கது. தொடக்க காலத்தில் வருடத்திற்கு 250 ரயில் பெட்டிகளைத் தயாரிக்கும் விதத்தில் இந்தத் தொழிற்சாலை வடிவமைக்கப்பட்டது.
ஆனால், இந்தத் தொழிற்சாலையின் உற்பத்தித் திறன் குறிப்பிடத்தக்க அளவு அதிகரிக்கப்பட்டுள்ளது. நிலத்தின் விலையான ரூ.120 கோடி உடன் சேர்த்து இந்தத் திட்டத்திற்கான மொத்த மதிப்பு ரூ.500 கோடி ஆகும்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்
https://pib.gov.in/PressReleasePage.aspx?PRID=1683895
-----
(Visitor Counter : 148
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
பிரதமர் திரு. நரேந்திர மோடி தலைமையில் பருவநிலை மாற்றம் குறித்த நடவடிக்கையில் இந்தியா முன்னணியில் உள்ளது: அர்பன் ஷிஃப்ட் ஆசியா மன்றத்தில் திரு ஹர்தீப் எஸ் பூரி
பிரதமர் திரு. நரேந்திர மோடி தலைமையின் கீழ் பருவநிலை மாற்றப் பிரச்சனையில் இந்தியா முன்னோடி நடவடிக்கை எடுத்துள்ளது. அவரது லட்சியமான பஞ்சாமிர்த செயல் திட்டம் பருவநிலையை எதிர்கொள்வதற்கான அடித்தளமாகும், நமது பதிலின் உந்துதல் வேகமாக நகரமயமாகி வரும் போக்கினை மையமாகக் கொண்டுள்ளது என்று வீட்டுவசதி மற்றும் நகர்ப்புற மேம்பாடு, பெட்ரோலியம் மற்றும் இயற்கை எரிவாயுத்துறை அமைச்சர் திரு ஹர்தீப் சிங் பூரி கூறியுள்ளார். பருவநிலை மாற்ற செயல்திறன் குறியீட்டின்படி, பருவநிலை மாற்றத்தில் சிறப்பாக செயல்படும் முதல் ஐந்து நாடுகளில் இந்தியா உள்ளது என்று அவர் கூறினார்.
அர்பன் ஷிஃப்ட் ஃபோரம்  தொடக்க அமர்வில் திரு ஹர்தீப் எஸ் பூரி இன்று உரையாற்றினார். பரவலாக பாராட்டப்பட்ட ஜி 20 தலைமையின் கீழ், நிலையான நகரமயமாக்கல் குறித்த உரையாடலை இந்தியா தொடங்கியது என்று அவர் கூறினார். மத்திய அரசின் வீட்டுவசதி மற்றும் நகர்ப்புற மேம்பாட்டு அமைச்சகத்தின் பல்வேறு திட்டங்கள், நிலையான மற்றும் அனைவரையும் உள்ளடக்கிய வளர்ச்சியை நோக்கி வழிநடத்துகின்றன என்று அமைச்சர் குறிப்பிட்டார். பிரதமரின் வீட்டு வசதித் திட்டம்- நகர்ப்புறம் பற்றிப் பேசிய அவர், சுமார் 11.9 மில்லியன் வீடுகள் அனுமதிக்கப்பட்டுள்ளன; 11.3 மில்லியனுக்கும் அதிகமான வீடுகளின் பணிகள் தொடங்கப்பட்டுள்ளன; சுமார் 7.7 மில்லியன் வீடுகள் ஏற்கனவே பயனாளிகளுக்கு வழங்கப்பட்டுள்ளன என்றார்.
தூய்மை இந்தியா இயக்கம் - நகர்ப்புறம் குறித்தும் அமைச்சர் பேசினார், இதன் விளைவாகத் தூய்மையை நோக்கிய நடத்தையில் மாற்றம் ஏற்பட்டுள்ளது. சுமார் 7.36 மில்லியன் தனிநபர் மற்றும் சமூகக் கழிப்பறைகள் இந்தியாவின் நகரங்களைத் திறந்தவெளி கழிப்பிடங்கள் இல்லாதவையாக மாற்றியுள்ளன. திடக்கழிவு பதப்படுத்துதல் 2014ல் 17 சதவீதமாக இருந்தது இன்று 75 சதவீதமாக உயர்ந்துள்ளது என்று அவர் கூறினார்.
அம்ருத் இயக்கத்தின் வெற்றி குறித்து விவரித்த திரு பூரி, 500 நகரங்களில்  கிட்டத்தட்ட 14 மில்லியன் குடிநீர்க் குழாய் இணைப்புகள், 13.5 மில்லியன் கழிவுநீர்க் குழாய் இணைப்புகள் வழங்கப்பட்டுள்ளன என்றார் .
முதலாவது அர்பன் ஷிஃப்ட் மன்றம்  புதுதில்லியில் உள்ள ஹயாத் ரீஜென்சியில் அமைச்சர் ஹர்தீப் சிங் பூரி முன்னிலையில் திறந்து வைக்கப்பட்டது.
அர்பன் ஷிஃப்ட் ஆசியா மன்றத்தின் தொடக்க அமர்வில் இந்திய அரசு, தேசிய நகர்ப்புற மேம்பாட்டு நிறுவனம் , ஐக்கிய நாடுகள் சுற்றுச்சூழல் திட்டம் , ஆசிய மேம்பாட்டு வங்கி , உலகளாவிய சுற்றுச்சூழல் வசதி மற்றும் பிற அமைப்புகள், நிறுவனங்களின் பிரமுகர்களும் கலந்து கொண்டனர் .
இந்தியா, இந்தோனேசியா, சீனா, வியட்நாம், மலேசியா, நேபாளம், பிலிப்பைன்ஸ், ஜோர்டான் இலங்கை ஆகிய நாடுகளில் உள்ள தேசிய அரசுகள் மற்றும் நகரங்களின் சுமார் 150 பிரதிநிதிகள் மற்றும் சர்வதேச அமைப்புகள், நிதி நிறுவனங்கள், வணிக நிறுவனங்கள் மற்றும் தன்னார்வ தொண்டு நிறுவனங்கள் இந்த நிகழ்வில் கலந்து கொண்டு பிராந்திய நகர்ப்புற சவால்கள் மற்றும் தீர்வுகள் குறித்த அறிவையும் அனுபவங்களையும் பகிர்ந்துகொண்டனர்.
ஒருங்கிணைந்த மற்றும் நிலையான நகர்ப்புற வளர்ச்சியின் பல்வேறு அம்சங்கள் குறித்து பிராந்திய நகரங்களுக்கு பயிற்சி மற்றும் திறன் மேம்பாட்டை வழங்குவதே இந்த மன்றத்தின் முக்கிய நோக்கமாகும்.
PIB Headquarters
4ஜி சேவை தொடங்குவதில் பிஎஸ்என்எல் தீவிரம்
தமிழகத்தில் 4ஜி சேவை விரிவாக்கம் தொடர்பாக பிஎஸ்என்எல் நிறுவனத்தின் தமிழ்நாடு தொலைத் தொடர்பு வட்ட தலைமை பொது மேலாளர் திரு. வி.ராஜீ விடுத்துள்ள பத்திரிகை செய்தி வருமாறு:
பிஎஸ்என்எல் நிறுவனம் தமிழ்நாட்டில் 4ஜி சேவையை பெரிய அளவில் தொடங்க தயாராகி வருகிறது. கோயம்புத்தூர் மற்றும் சேலம் ஆகிய நகரங்களில் முதல் கட்டமாக 4ஜி சேவை வெகுவிரைவில் தொடங்கப்பட உள்ளது. அடுத்த கட்டமாக திருச்சிராப்பள்ளி, மதுரை, வேலூர் மற்றும் நாகர்கோவில் ஆகிய நகரங்களிலும், அதைத்தொடர்ந்து மற்ற நகரங்களிலும் 4ஜி சேவை தொடங்கப்பட உள்ளது.
கோயம்புத்தூர் மற்றும் சேலம் நகரங்களில் உள்ள பிஎஸ்என்எல் மொபைல் வாடிக்கையாளர்களுக்கு அவர்களது 3ஜி சிம்மிற்கு பதிலாக, இலவசமாக 4ஜி சிம் வழங்கப்பட்டு வருகிறது. கணிசமான எண்ணிக்கையில் 4ஜி சிம் வழங்கப்பட்ட உடன் 4ஜி சேவை இந்த இரு நகரங்களிலும் தொடங்கப்படும். 4ஜி வாடிக்கையாளர்களுக்கு டேட்டா பதிவிறக்கம் 21 எம்பிபிஎஸ்  வேகம் வரை கிடைக்கும்.
தமிழ்நாட்டில் ஒவ்வொரு மாதமும் இரண்டு இலட்சத்துக்கும் அதிகமான புதிய மொபைல் வாடிக்கையாளர்கள் பிஎஸ்என்எல் நிறுவனத்தில் சேர்ந்து வருகிறார்கள். மற்ற நிறுவனங்களிலிருந்து எம்என்பி  முறையில் பிஎஸ்என்எல் நிறுவனத்தில் சேரும் வாடிக்கையாளர்களின் எண்ணிக்கையும் கடந்த மாதங்களில் கூடி வருகிறது.
பிஎஸ்என்எல் நிறுவனம் மூடப்படுவதாக ஒரு தவறான செய்தி ஒரு சில ஊடகங்களில் வெளிவந்துள்ளது . இது முற்றிலும் தவறான செய்தி ஆகும். பிஎஸ்என்எல் நிறுவனத்தை மூடுவது குறித்து எந்த திட்டமும் மத்திய அரசுக்கு இல்லை. மாறாக இந்திய மக்களுக்கு நாடு முழுவதும் சிறந்த சேவையை அளிக்கும் வலுவான ஒரு நிறுவனமாக பிஎஸ்என்எல் நிறுவனம் இருக்க வேண்டும் என்று மத்திய அரசு உறுதியாக உள்ளது. பலத்த போட்டியின் காரணமாக ஏற்பட்ட கட்டண குறைப்பினால் உண்டான நிதி பற்றாக்குறையை சமாளிப்பதற்காக, மத்திய அரசின் தொலைத்தொடர்புத்துறை பிஎஸ்என்எல் நிறுவனத்திற்கு நிதி உதவி திட்டத்தை தயாரித்து வருகிறது.
பிஎஸ்என்எல் நிறுவனம் என்றென்றும் மிகச்சிறந்த தொலைதொடர்பு சேவைகளை வாடிக்கையாளர்களுக்கு அளித்துவரும் என்பதை தெரிவித்து கொள்கிறோம்.
சமூக நிதி மற்றும் அதிகாரமளித்தல் அமைச்சகம்
மத்திய அமைச்சர் தலைமையில் மாற்றுத்திறன் குறித்த மத்திய ஆலோசனை வாரியத்தின் நான்காவது கூட்டம்
மாற்றுத்திறன் குறித்த மத்திய ஆலோசனை வாரியத்தின் நான்காவது கூட்டம், மத்திய சமூக நீதி மற்றும் அதிகாரமளித்தல் அமைச்சர் டாக்டர் தாவர்சந்த் கெலாட் தலைமையில் காணொலி வாயிலாக 2020 நவம்பர் 26 அன்று நடைபெற்றது. இந்த துறையின் இணை அமைச்சர் திரு கிருஷன் பால் குர்ஜர் மற்றும் மத்திய ஆலோசனை வாரியத்தின் துணைத் தலைவர் ஆகியோரும் இதில் கலந்து கொண்டனர்.
மாற்றுத்திறன் துறையில் மேற்கொள்ளப்பட்டுவரும் பல்வேறு முக்கிய நடவடிக்கைகள் குறித்து இந்தக் கூட்டத்தில் ஆலோசிக்கப்பட்டது.
34 மாநிலங்கள் மற்றும் யூனியன் பிரதேசங்களின் மாற்றுத்திறனாளிகளுக்கு அதிகாரம் அளிக்கும் துறையின் அமைச்சர்கள் மற்றும் பிரதிநிதிகள் இந்தக் கூட்டத்தில் கலந்துகொண்டனர். மாநில மற்றும் யூனியன் பிரதேச அளவில் மாநில ஆணையர்களை நியமித்து, மாநில ஆலோசனை வாரியங்களை அமைக்குமாறு மத்திய வாரியம் வலியுறுத்தியது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும் : https://pib.gov.in/PressReleasePage.aspx?PRID=1676095
----
(Visitor Counter : 103
உள்துறை அமைச்சகம்
காவலர் வீர வணக்க நாள்: மத்திய உள்துறை அமைச்சர் திரு அமித்ஷா மரியாதை
காவலர் வீர வணக்க நாளில், நாட்டின் இறையாண்மையைக் காக்க, தங்கள் உயிரைத் தியாகம் செய்த காவலர்களுக்கு மத்திய உள்துறை அமைச்சர் திரு. அமித்ஷா மரியாதை செலுத்தினார்.
இது குறித்து சுட்டுரையில் திரு அமித்ஷா கூறுகையில்,
‘‘தைரியம், கட்டுப்பாடு மற்றும் விடாமுயற்சியின் மிகச்சிறந்த உதாரணம் காவல்துறை. காவலர் வீர வணக்க நாளில், நாட்டின் இறையாண்மையைக் காக்க உயிர்த் தியாகம் செய்த காவலர்களுக்கு நாட்டின் சார்பில், தலை வணங்குகிறேன். ஒவ்வொரு காவலரின் தியாகம் மற்றும் அர்ப்பணிப்பு நம்மை ஊக்குவிக்கிறது’’ என குறிப்பிட்டுள்ளார்.
புதுதில்லியில் உள்ள தேசியக் காவலர் நினைவிடத்தில், உயர்நீத்த போலீசாருக்கு மத்திய உள்துறை இணையமைச்சர்கள் திரு நித்யானந்த ராய் மற்றும் அஜய் மிஸ்ரா ஆகியோர் மரியாதை செலுத்தினர். ‘‘இந்த தினத்தில், பணியின் போது உயிர் நீத்த போலீசாரின் தியாகங்களை நாம் நினைவு கூர்கிறோம்’’ என திரு நித்யானந்த ராய் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1765523
மின்னணு மற்றும் தகவல் தொழில்நுட்பம்
இந்திய போக்குவரத்து நெரிசலுக்கு தீர்வாக உள்நாட்டிலேயே உருவாக்கப்பட்ட நவீன தகவல் தொடர்பு மற்றும் விபத்து தடுப்பு தொழில்நுட்பத்துடன் கூடிய போக்குவரத்து முறை இன்ட்ரான்ஸ்- II திட்டத்தின்கீழ் தொடங்கப்பட்டது
மத்திய மின்னணு மற்றும் தகவல் தொழில்நுட்ப அமைச்சகத்தின் முன்முயற்சியாக இந்திய நகரங்களுக்கான நவீன தகவல் தொடர்பு மற்றும் விபத்து தடுப்பு தொழில்நுட்பத்துடன் கூடிய போக்குவரத்து முறை தொடங்கப்பட்டுள்ளது. உள்நாட்டிலேயே உருவாக்கப்பட்டு வாகனங்களில் பொருத்தப்பட்டிருக்கும் ஓட்டுநர் உதவி மற்றும் எச்சரிக்கை நடைமுறை , பேருந்து சிக்னல் முன்னுரிமை நடைமுறை, சிஓஎஸ்எம்ஐசி ஆகிய மென்பொருள்களை கொண்டு இந்த போக்குவரத்து முறை தொடங்கப்பட்டுள்ளது. இந்த நடைமுறை நவீனமாக்கப்பட்ட கணினி மேம்பாட்டு மையம், சென்னையில் உள்ள இந்திய தொழில்நுட்ப கல்விக் கழகம்  ஆகியவை இணைந்து உருவாக்கப்பட்டது. இந்த திட்டத்திற்கு தொழில்துறை கூட்டாளியாக மஹிந்திரா & மஹிந்திரா இருந்தது.
இந்த புதிய போக்குவரத்து நடைமுறையை கடந்த வாரம் மின்னணு மற்றும் தகவல் தொழில்நுட்ப அமைச்சகத்தின் கூடுதல் செயலாளர் டாக்டர் ராஜேந்திர குமார் தொடங்கி வைத்தார்.
மேலும் விவரங்களுக்கு இந்த ஆங்கில செய்திக் குறிப்பை காணவும்.. https://pib.gov.in/PressReleasePage.aspx?PRID=1815565
சுகாதாரம் மற்றும் குடும்ப நலத்துறை அமைச்சகம்
ஆரம்ப சுகாதாரமையங்கள், சமூக சுகாதார மையங்கள், மாவட்ட மருத்துவமனைகளில் பணியமர்த்தப்பட்டுள்ளமருத்துவ அதிகாரிகளுக்குத் திறன் மேம்படுத்த, மதுப்பழக்கம் இல்லாத கல்லீரல் வீக்கநோய்கள் குறித்த இணைய வழி கருத்தரங்கிற்கு சுகாதார அமைச்சகம் ஏற்பாடுசெய்திருந்தது
ஆரம்ப சுகாதார மையங்கள், சமூக சுகாதார மையங்கள், மாவட்ட மருத்துவமனைகளில் பணியமர்த்தப்பட்டுள்ள மருத்துவ அதிகாரிகளுக்குத் திறன் மேம்படுத்த, மதுப்பழக்கம் இல்லாத கல்லீரல் வீக்க நோய்கள் குறித்த இணைய வழி கருத்தரங்கிற்கு சுகாதார அமைச்சகம் இன்று ஏற்பாடு செய்திருந்தது. இந்த தேசிய கருத்தரங்கில் நாடு முழுவதிலும் இருந்து 7 ஆயிரம் மருத்துவ அதிகாரிகள் கலந்துகொண்டனர்.
இந்தக் கருத்தரங்கில் தலைமை உரையாற்றிய மத்திய சுகாதாரம் மற்றும் குடும்பநல அமைச்சகத்தின் செயலாளர் திரு ராஜேஷ் பூஷன், மருத்துவ அதிகாரிகள் சிறப்பான ஞானத்தையும், நிபுணத்துவத்தையும் பெறுவதற்கும் அவர்களின் திறன் கட்டமைப்புக்கும், இத்தகைய தனித்துவ வாய்ப்பு அவசியமானது என்றார். இதன் மூலம் மதுப்பழக்கம் இல்லாத கல்லீரல் வீக்க நோய்களால் ஏற்படும் பிரச்சனைகளை எதிர்கொள்ள தங்களின் திறனை விரிவுபடுத்திக்கொள்ள முடியும் என்றும் அவர் கூறினார். இந்த நோயின் அபாயத் தன்மை, பொருத்தமான நோய் அறிதல் நடைமுறை, தரமான சிகிச்சை ஆகியவற்றுக்கு இத்தகைய கருத்தரங்கு பயன்படுகிறது என்று அவர் தெரிவித்தார்.
சமூகத்துடன் நேரிடையாக தொடர்பு கொண்டிருப்பதால் ஆரம்ப சுகாதார மையங்கள், சமூக சுகாதார மையங்கள், மாவட்ட மருத்துவமனைகளின் பங்களிப்பு அதிகரித்திருப்பதாக அவர் கூறினார். அதே சமயம், வாழ்க்கை முறை அடிப்படையிலான மாற்றங்களில் கவனம் செலுத்துவதோடு, ஒட்டு மொத்த சமூகத்துக்கும் சரியான தகவலை அளிப்பதிலும் அவை முக்கியத்துவம் பெறுகின்றன என்று திரு ராஜேஷ் பூஷன் குறிப்பிட்டார்.
கல்லீரல் வீக்க நோய் அதிகரித்து வரும் சுகாதார பிரச்சனையாக இருப்பதையடுத்து தொற்று இல்லாத நோய்களை தடுப்பது மற்றும் கட்டுப்படுத்துவதற்கான தேசியத் திட்டத்தின் கீழ் இந்த இணைய வழி கருத்தரங்கு நடத்தப்பட்டது. இரண்டாவது கட்டமாக மூன்று நாள் உறைவிட பயிற்சி திட்டத்திற்கு ஏற்பாடு செய்யப்பட்டுள்ளது
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1930734
பிரதமர் அலுவலகம்
குரு பூர்ணிமாவையொட்டி அனைவருக்கும் பிரதமர் வாழ்த்து
குரு பூர்ணிமாவையொட்டி அனைவருக்கும் பிரதமர் வாழ்த்து
புதுதில்லி, ஜூலை 03, 2023
மங்கலகரமான குரு பூர்ணிமாவையொட்டி ஒவ்வொருவருக்கும் பிரதமர் திரு.நரேந்திர மோடி வாழ்த்துத் தெரிவித்துள்ளார்.
அவர் வெளியிட்டுள்ள ட்விட்டர் செய்தியில் கூறியிருப்பதாவது;
“குரு பூர்ணிமா நாளில் நாட்டு மக்கள் அனைவருக்கும் நித்தியமான நல்வாழ்த்துக்கள்.”
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 140 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 140 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 18.28 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1780379
(Visitor Counter : 173
குடியரசுத் துணைத் தலைவர் செயலகம்
குடியரசு துணைத் தலைவர் மூன்று ஆப்பிரிக்க நாடுகளுக்கு சுற்றுப் பயணம்
குடியரசு துணைத் தலைவர் திரு. எம். வெங்கையா நாயுடு அக்டோபர் 31-முதல் நவம்பர் 6-வரை ஆப்பிரிக்க நாடுகளில் முதலாவது சுற்றுப் பயணமாக இன்று புதுதில்லியிலிருந்து புறப்பட்டுச் சென்றார். அவரது இந்த ஒருவாரகால பயணத்தின்போது, போட்ஸ்வானா, ஜிம்பாப்வே மற்றும் மலாவி நாடுகளுக்கு செல்வதுடன், அந்தந்த நாடுகளின் தலைவர்கள், தொழிலதிபர்கள் மற்றும் இந்திய வம்சாவளியினரை சந்தித்துப் பேசவுள்ளார்.
குடியரசு துணைத் தலைவருடன் மத்திய சமூகநீதி மற்றும் அதிகாரமளித்தல் துறை இணையமைச்சர் திரு. கிரிஷன் பால் குர்ஜார் மற்றும் நாடாளுமன்ற உறுப்பினர்கள் 4 பேர் அடங்கிய உயர்மட்ட நாடாளுமன்ற தூதுக்குழுவும் சென்றுள்ளது.
கூடுதல் விவரங்களுக்கு www.pib.nic.in என்ற வலைதளத்தைப் பார்க்கவும்.
(Visitor Counter : 72
பிரதமர் அலுவலகம்
நாடு முழுவதும் ஆக்ஸிஜன் விநியோகத்தை அதிகரிப்பது குறித்து ஆய்வு செய்ய உயர் நிலை கூட்டத்துக்கு பிரதமர் தலைமை தாங்கினார்
நாடு முழுவதும் 1500க்கும் மேற்பட்ட பிஎஸ்ஏ ஆக்ஸிஜன் ஆலைகள் வரவுள்ளன
பிரதமரின் நல நிதியிலிருந்து வாங்கப்படும் பிஎஸ்ஏ ஆக்ஸிஜன் ஆலைகள், 4 லட்சத்துக்கும் மேற்பட்ட படுக்கைகளுக்கு ஆக்ஸிஜன் விநியோகிக்கும்
ஆக்ஸிஜன் ஆலைகள் விரைவில் செயல்படுவதை உறுதி செய்ய, அதிகாரிகளுக்கு பிரதமர் அறிவுறுத்தல்
ஆக்ஸிஜன் ஆலைகள் செயல்பாடு மற்றும் பராமரிப்பு குறித்து மருத்துவமனை ஊழியர்களுக்கு போதிய பயிற்சியை உறுதி செய்ய வேண்டும்: பிரதமர்
ஆக்ஸிஜன் ஆலைகளின் செயல்பாடுகளை கண்காணிக்க இணையதள வசதிகள் போன்ற நவீன தொழில்நுட்பத்தை ஈடுபடுத்த வேண்டும்: பிரதமர்
நாடு முழுவதும் ஆக்ஸிஜன் ஆலைகள் அதிகரிப்பு மற்றும் முன்னேற்ற பணிகளை பிரதமர் திரு நரேந்திர மோடி இன்று ஆய்வு செய்தார்.
நாடு முழுவதும் பிஎஸ்ஏ ஆக்ஸிஜன் ஆலைகள் அமைப்பதில் ஏற்பட்டுள்ள முன்னேற்றங்கள் பற்றி பிரதமரிடம் அதிகாரிகள் விளக்கினர். நாடு முழுவதும் 1500க்கும் மேற்பட்ட பிஎஸ்ஏ ஆக்ஸிஜன் ஆலைகள் வரவுள்ளன. இவற்றில் பிரதமர் நல நிதி, பல்வேறு அமைச்சகங்கள் மற்றும் பொதுத்துறை நிறுவனங்களின் பங்களிப்பிலிருந்து வாங்கப்படும் ஆக்ஸிஜன் ஆலைகளும் உள்ளடங்கியுள்ளன.
பிரதமரின் நல நிதியில் இருந்து வாங்கப்படும் பிஎஸ்ஏ ஆக்ஸிஜன் ஆலைகள், நாட்டின் அனைத்து மாநிலங்கள் மற்றும் மாவட்டங்களில் வரவுள்ளன. பிரதமரின் நலநிதியில் இருந்து வாங்கப்படும் பிஎஸ்ஏ ஆக்ஸிஜன் ஆலைகள் செயல்பாட்டுக்கு வந்தவுடன், அவை 4 லட்சம் படுக்கைளுக்கு ஆக்ஸிஜன் விநியோகிக்கும் என பிரதமரிடம் தெரிவி்க்கப்பட்டது.
இந்த ஆலைகள் விரைவில் செயல்படுவதை உறுதி செய்ய வேண்டும் எனவும், இதற்காக மாநிலங்களுடன் இணைந்து செயல்பட வேண்டும் என்றும் அதிகாரிகளுக்கு பிரதமர் அறிவுறுத்தினார்.
ஆக்ஸிஜன் ஆலைகளை விரைவில் செயல்படுத்துவது தொடர்பாக, மாநில அரசுகளின் அதிகாரிகளுடன் தொடர்பில் இருப்பதாக பிரதமரிடம் அதிகாரிகள் தெரிவித்தனர்.
ஆக்ஸிஜன் ஆலைகளின் செயல்பாடு மற்றும் பராமரிப்பில், மருத்துவமனை ஊழியர்களுக்கு போதிய பயிற்சியை உறுதி செய்ய வேண்டும் என அதிகாரிகளை பிரதமர் கேட்டுக் கொண்டார். ஒவ்வொரு மாவட்டத்திலும் பயிற்சி பெற்ற ஊழியர்கள் இருப்பதை உறுதி செய்ய வேண்டும் என அவர் அதிகாரிகளுக்கு உத்தரவிட்டார்.
ஆக்ஸிஜன் ஆலை பராமரிப்பு குறித்த பயிற்சி மாதிரி நிபுணர்களால் தயாரிக்கப்பட்டுள்ளதாகவும், நாடு முழுவதும் 8000 பேருக்கு பயிற்சி அளிக்க திட்டமிடப்பட்டுள்ளதாகவும் பிரதமரிடம் அதிகாரிகள் தெரிவித்தனர்.
உள்ளூர் மற்றும் தேசிய அளவில் ஆக்ஸிஜன் ஆலைகள் செயல்பாட்டை கண்காணிக்க, இணையதளம் போன்ற மேம்பட்ட தொழில்நுட்பத்தை நாம் ஈடுபடுத்த வேண்டும் என பிரதமர் கூறினார். ஆக்ஸிஜன் ஆலைகளின் செயல்பாட்டை கண்காணிக்க இணையதளம் போன்ற முன்மாதிரி திட்டத்தை பயன்படுத்தி வருவது பற்றி பிரதமருக்கு அதிகாரிகள் எடுத்துரைத்தனர்.
பிரதமரின் முதன்மை செயலாளர், அமைச்சரவை செயலாளர், சுகாதாரத்துறை செயலாளர், வீட்டு வசதி மற்றும் நகர்ப்புற விவகாரத்துறை செயலாளர் மற்றும் முக்கிய அதிகாரிகள் இந்த கூட்டத்தில் கலந்துக் கொண்டனர்.
வணிகம் மற்றும் தொழில்துறை அமைச்சகம்
ஜவுளித்துறையில் உற்பத்தியுடன் இணைந்த ஊக்கத்தொகை பெறுவதற்காக பெறப்பட்ட 67 விண்ணப்பங்களில் 61 விண்ணப்பங்களுக்கு ஒப்புதல்
பருத்தி மீதான இறக்குமதி வரியை பூஜ்ஜியமாகக் குறைத்தது அரசு
மத்திய ஜவுளித்துறை செயலாளர் திரு. யு.பி.சிங் தலைமையில் நடைபெற்ற தேர்வுக்குழு கூட்டத்தில், ஜவுளித்துறையில் உற்பத்தியுடன் இணைந்த ஊக்கத்தொகை பெறுவதற்காக வரப்பெற்ற விண்ணப்பங்களில் 61 விண்ணப்பங்கள் தேர்வு செய்யப்பட்டன. மொத்தம் வரப்பெற்ற 67 விண்ணப்பங்களில், பகுதி-1ல் 15 விண்ணப்பங்களும், பகுதி-2ல் 52 விண்ணப்பங்களும் பெறப்பட்டன.
பின்னர் நடைபெற்ற செய்தியாளர் சந்திப்பில் பேசிய மத்திய ஜவுளித்துறை செயலாளர் திரு.யு.பி.சிங், ஊக்கத்தொகை பெற தேர்ந்தெடுக்கப்பட்ட 61 விண்ணப்பங்கள் மூலம், மொத்த முதலீடு ரூ.19,077 கோடியாகவும், 5 ஆண்டுகளில் 184,917 கோடி அளவிற்கு விற்றுவரவும், 240,134 பேருக்கு நேரடி வேலைவாய்ப்பு கிடைக்கும் என்றும் எதிர்பார்க்கப்படுவதாகக் கூறினார்.
இரண்டு பகுதிகளைக் கொண்ட இத்திட்டத்தில், பகுதி-1ல் குறைந்தபட்ச முதலீடாக ரூ.300 கோடியும், ஊக்கத்தொகை பெறுவதற்கான விற்றுவரவு ரூ.600கோடியாகவும் இருக்கும், பகுதி-2ல் குறைந்தபட்ச முதலீடாக ரூ.100 கோடியும், ஊக்கத்தொகை பெறுவதற்கான விற்றுவரவு ரூ.200கோடியாகவும் இருக்கும்.
ஐந்தாண்டுகளில் ரூ.10,863 கோடி நிதி செலவினம் உடையதாக மாற்றும் வகையில், இந்தியாவின் உற்பத்தித் திறன் மற்றும் ஏற்றுமதியை அதிகரிப்பதற்காக, ஜவுளித்துறையில் எம்எம்எப் அப்பேரல், எம்எம்எப் பேப்ரிக்ஸ் மற்றும் தொழில்நுட்ப ஜவுளிப் பொருட்கள், உற்பத்தியுடன் இணைந்த ஊக்கத்தொகை பெறுவதற்காக அரசால் ஒப்புதல் அளிக்கப்பட்டுள்ளது. ஜவுளித்துறையை மேலும் வளர்ச்சியடையச் செய்யும் விதமாக, பருத்தி மீதான இறக்குமதி வரியையும் அரசு ரத்து செய்துள்ளது.
மேலும் விவரங்களுக்கு இந்த செய்திக் குறிப்பைக் காணவும் : https://www.pib.gov.in/PressReleasePage.aspx?PRID=1816795
----
(Visitor Counter : 141
சமூக நிதி மற்றும் அதிகாரமளித்தல் அமைச்சகம்
போதை மருந்து கட்டுப்பாட்டுக்கான தேசிய செயல் திட்டம்: தமிழகத்தில் பயனடைந்துள்ளோர் விவரம்
நாடாளுமன்றத்தின் மாநிலங்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய சமூக நீதி மற்றும் அதிகாரமளித்தல் அமைச்சர் டாக்டர் வீரேந்திர குமார் கீழ்காணும் தகவல்களை அளித்தார்.
போதைப்பொருள் தேவை குறைப்புக்கான தேசிய செயல்திட்டத்தினை சமூக நீதி மற்றும் அதிகாரமளித்தல் அமைச்சகம் செயல்படுத்துகிறது. போதைப்பொருளுக்கு அடிமையானவர்களுக்கான ஒருங்கிணைந்த மறுவாழ்வு மையங்களை நடத்துவதற்கும் பராமரிப்பதற்கும் சமூக மற்றும் தன்னார்வ அமைப்புகளுக்கு இதன் கீழ் நிதி உதவி வழங்கப்படுகிறது.
இளம் பருவத்தினரிடையே போதைப்பொருள் பயன்பாட்டைத் தடுப்பதற்கான தலையீடு, விழிப்புணர்வு மற்றும் மக்கள் தொடர்பு மையங்கள், அரசு மருத்துவமனைகளில் சிகிச்சை வசதிகள் உள்ளிட்டவற்றையும் அமைச்சகம் ஆதரிக்கிறது:
போதைப்பொருள் இல்லா இந்தியா திட்டம் 272 மிகவும் பாதிகப்படக்கூடிய மாவட்டங்களில் 8000 இளைஞர் தன்னார்வலர்கள் வாயிலாக செயல்படுத்தப்படுகிறது.
போதைப்பொருள் தேவை குறைப்புக்கான தேசிய செயல்திட்டத்தின் வாயிலாக நாடு முழுவதும் 2018-19-ல் 77,479 பேரும், 2019-20-ல் 93,364 பேரும், 2020-21-ல் 2,08,415 பேரும் பயனடைந்துள்ளனர்.
போதைப்பொருள் தேவை குறைப்புக்கான தேசிய செயல்திட்டத்தின் வாயிலாக தமிழ்நாட்டில் 2018-19-ல் 4,814 பேரும், 2019-20-ல் 4,936 பேரும், 2020-21-ல் 3,320 பேரும் பயனடைந்துள்ளனர்.
போதைப்பொருள் தேவை குறைப்புக்கான தேசிய செயல்திட்டத்தின் வாயிலாக புதுச்சேரியில் 2018-19-ல் 356 பேரும், 2019-20-ல் 362 பேரும், 2020-21-ல் 365 பேரும் பயனடைந்துள்ளனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1781642
பிரதமர் அலுவலகம்
பழம்பெரும் நடிகர் திலீப் குமார் மறைவுக்கு பிரதமர் இரங்கல்
பழம்பெரும் நடிகர் திரு.திலீப் குமார் அவர்களின் மறைவுக்கு பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். அவரின் மறைவு நமது கலாச்சார உலகத்திற்கு பேரிழப்பு என்றும் பிரதமர் குறிப்பிட்டுள்ளார்.
இது தொடர்பாக பிரதமர் வெளியிட்டுள்ள சுட்டுரைச் செய்தியில், “திரைப்பட உலகின் பெரும் ஆளுமையாக திரு.திலீப் குமார் அவர்கள் என்றும் நினைவு கூரப்படுவார். ஈடு இணையற்ற அறிவாற்றல் மிகுந்த அவர், தலைமுறைகள் தாண்டியும் ரசிகர்களை மகிழ்வித்தார். அவர் மறைவு, நமது கலாச்சார உலகத்திற்கு பேரிழப்பு. அவரது குடும்பத்தினருக்கும், நண்பர்களுக்கும், ஏராளமான ரசிகர்களுக்கும் எனது இரங்கல்கள். அவரது ஆத்மா சாந்தியடையட்டும்” என்று கூறியுள்ளார்.
பிரதமர் அலுவலகம்
இயேசு கிறிஸ்துவின் போராட்டங்கள் மற்றும் தியாகங்களை புனித வெள்ளி நமக்கு நினைவூட்டுகிறது: பிரதமர்
இரக்கத்தின் முழு உருவம் இயேசு கிறிஸ்து என பிரதமர் திரு நரேந்திர மோடி கூறியுள்ளார்.
புனித வெள்ளி நாளில் சுட்டுரையில் பிரதமர் விடுத்துள்ள செய்தியில், ‘‘ இயேசு கிறிஸ்துவின் போராட்டங்கள் மற்றும் தியாகங்கள் பற்றி புனித வெள்ளி நமக்கு நினைவூட்டுகிறது. இரக்கத்தின் முழு உருவமாக இருந்த அவர், ஏழைகளுக்கு சேவை செய்வதற்கும், நோயுற்றவர்களை குணப்படுத்துவதற்கும் அர்ப்பணிப்புடன் செயல்பட்டார்’’ என கூறியுள்ளார்.
-------
(
விண்வெளித்துறை
லித்தியம் அயன் பேட்டரிக்கான தொழில்நுட்பத்தை இஸ்ரோ நிறுவனம் இந்திய தொழில்துறையினருக்கு வழங்குவதற்கான தகுதிகாண் விண்ணப்பம்
நாட்டில் லித்தியம் அயன் பேட்டரி உற்பத்தி செய்யும் தொழிற்சாலைகளை அமைப்பதற்காக, இஸ்ரோவின் முக்கிய மையங்களில் ஒன்றான விக்ரம் சாராபாய் விண்வெளி மையம், தான் உருவாக்கிய லித்தியம் அயன் பேட்டரி தொழில்நுட்பத்தை, தகுதிவாய்ந்த இந்தியத் தொழில்துறையினருக்கு பிரத்யேக உரிமை அல்லாத முறையில் வழங்க முன்வந்துள்ளது. இந்த முன்முயற்சி, நச்சுவாயு வெளியேற்றத்தை முற்றிலும் கட்டுப்படுத்துவது என்ற இந்தியாவின் கொள்கைக்கு செயல் வடிவம் அளிப்பதுடன், உள்நாட்டு மின்சார வாகனத் தொழில்துறையின் வேகமான வளர்ச்சிக்கும் உதவிகரமாக அமையும். லித்தியம் அயன் பேட்டரி தொழில்நுட்பத்தை வழங்குவதற்காக, தகுதிகாண் விண்ணப்பங்களை பரிசீலிப்பது தொடர்பான விவரங்கள் இஸ்ரோ, விக்ரம் சாராபாய் விண்வெளி மையம் மற்றும் நிதி ஆயோக் வலைதளங்களில் கிடைக்கிறது. விருப்பமுள்ள தொழில் நிறுவனங்கள் கீழ்கண்ட வலைதளங்களை பார்வையிட்டு கூடுதல் விவரங்களை அறிந்துகொள்ளலாம்.
- www.vssc.gov.in
- www.isro.gov.in
- www.niti.gov.in
(Visitor Counter : 100
பிரதமர் அலுவலகம்
தேசிய பெண் குழந்தைகள் தினத்தன்று, நாட்டின் திருமகள்களுக்கு பிரதமர் வணக்கம்
தேசிய பெண் குழந்தைகள் தினத்தன்று, நாட்டின் திருமகள்களுக்கு பிரதமர் வணக்கம் செலுத்தினார்.
பிரதமர் திரு நரேந்திர மோடி விடுத்துள்ள சுட்டுரை செய்தியில், ‘‘ தேசிய பெண் குழந்தைகள் தினத்தன்று, பல்வேறு துறைகளில் சாதனைகள் படைத்து வரும் நம் நாட்டு திருமகள்களுக்கு வணக்கம் செலுத்துகிறோம்.
பெண் குழந்தைகளுக்கு அதிகாரம், போதியக் கல்வி, நல்ல சுகாதாரம், பாலின பாகுபாடற்ற அக்கறை ஆகியவற்றை வழங்க மத்திய அரசு பல்வேறு நடவடிக்கைகளை மேற்கொண்டு வருகிறது.’’ என குறிப்பிட்டுள்ளார்.